गर्लफ्रेंड को रिझाने और मस्ती के लिए 5 युवकों ने बना लिया बाइकर्स गिरोह
गर्लफ्रेंडको महंगा गिफ्ट देकर खुश करने और मौजमस्ती के लिए रांची के पांच युवकों ने बाइकर्स गिरोह बना लिया। पांचों राजधानी में छिनतई करते थे। फिर लूटा हुआ माल गर्लफ्रेंड को गिफ्ट कर देते थे। कुछ सामान बेचते और उससे मिले पैसे से शराब पीते थे। जुआ खेलते थे। जुआ में हारने पर लूटा हुआ मोबाइल भी दांव पर लगा देते थे। पुलिस ने पांचों आरोपियों मो. आतिक, सदाब, मो. बेलाल, मो. जलाल और मो. फिरदौस को सोमवार की शाम जेल भेज दिया। पूछताछ के दौरान सभी आरोपियों ने यह बात स्वीकारी है। पंडरा पुलिस ने इनके पास से काले रंग की पल्सर, डिस्कवर बाइक समेत कई सामान बरामद किया है। लूट का मोबाइल भी बरामद किया है। आरोपियों ने पुलिस को बताया कि वे पांच महीने से राजधानी में छिनतई कर रहे हैं।
पंडरा पुलिस का कहना है कि पांचों आरोपी सुबह से शाम तक दुकानों और गैरेज में काम करते थे। शाम होने के बाद सभी प्लानिंग करते थे। छिनतई करने से पहले एक घंटे तक रेकी करते थे। सुनसान इलाकों में पहुंचने के बाद घटना को अंजाम देते थे। ज्यादातर वे महिलाओं को अपना निशाना बनाते। पांचों आरोपी दो बाइक पर सवार होकर एक साथ निकलते थे। एक बाइक सवार घटना को अंजाम देता था और दूसरा उन्हें भगाने में मदद करता था।
शहर के अधिकतर थानों में छिनतई का मामला दर्ज है। हर थाना की पुलिस पांचों आरोपियों को रिमांड पर लेगी। बरियातू में एक महिला के साथ छिनतई की घटना में अपराधी काले रंग की पल्सर पर सवार थे और बाइक के बाईं ओर का इंडिकेटर टूटा हुआ था। बरियातू थानेदार ने पंडरा थाना पहुंच पर बाइक की जांच की, तो देखा कि उसका भी इंडिकेटर टूटा हुआ है। पुलिस के अनुसार पकड़े जाने पर अब आरोपियों को एहसास हो रहा है कि गलत संगत और शराब की लत ने उनकी जिंदगी पूरी तरह बरबाद कर दी। मालूम हो कि हाल में राजधानी में रुपए और गहने के छिनतई के मामले काफी बढ़े हैं। लोग बैंक से रुपए निकालने और महिलाएं गहने पहन कर कहीं जाने में काफी डरने लगी थीं। इनकी गिरफ्तारी से थोड़ी राहत मिलेगी।
hin_Deva hin_Deva hin_Deva hin_Deva